Leerling (10) dood nadat sy van bakkie afspring | Netwerk24
Deur Meghan Lawrence 02 Desember 2019 11:42
’n Tienjarige leerling aan Glen Heatlie AME Primêr buite Worcester is Sondagoggend dood nadat sy glo van ’n bakkie afgespring en geval het.
“Dit is tragies. Sy was so ’n stil en voorbeeldige kind wat baie gelief onder haar maats was,” het ’n onderwyser, wat anoniem wou bly, Maandag aan Netwerk24 gesê.
Die onderwyser sê Henrieët Booysen en van haar maats het Sondagoggend vir een van die plaasboere ’n saamrygeleentheid gevra en op die laaibak geklim.
Henrieët Booysen (10) is Sondagoggend buite Worcester dood nadat sy van ’n bakkie afgespring het.
“Sover ons weet, het die kinders glo vir die boer gevra om te stop, maar hy het nie gehoor nie. Die kinders het glo van die bakkie afgespring, waarna Henrieët geval het.”
Die onderwyser sê Henrieët is op die toneel dood, terwyl die anders kinders by haar gewaak en vir die ambulans gewag het.
“Sy het elke dag minstens vyf kilometer skool toe gestap. Sy het goed op skool gevaar en al haar vakke geslaag. Ons is baie hartseer. Haar ouers het gevra ons moet haar rapport raam en vir hulle gee. Henrieët het in die middae haar sussie en boetie opgepas en kos gekook,” sê die onderwyser.
Die skool het in ’n verklaring op Facebook sy medelye met Henrieët se familie betuig en sê die skool hoop dat God vertroosting vir die familie in dié hartseer tyd mag bring.
Kapt. Dyasie Flossi, Worcester-polisiewoordvoerder, sê die polisie ondersoek ’n saak van strafbare manslag teen die 78-jarige boer.
’n Polisiebron na aan die ondersoek het Maandagoggend aan Netwerk24 gesê vier kinders het Sondagoggend omstreeks 11:15 vir die boer ’n geleentheid van die een plaas na die ander gevra.
“Die boer het glo vir hulle gesê om in die bakkie te klim, maar hulle het agterop gestaan. Hy het glo baie stadig gery, maar twee van die kinders het afgespring voordat hy kon stop. Die meisie is op die toneel dood,” sê die polisiebron.
Die boer het glo die kinders vir 2 km vervoer voordat die voorval plaasgevind het.
Meer oor: Worcester | Padongeluk